La Moto
Il Töf e la Musica

Da Rafael Müller

Il Töf e musica èn insatge sco frar e sora. Omadus dasdan emoziuns, omadus datti en tut las variantas e cunzunt han els en la segunda mesadad dal 20avel tschientaner fatg tschertas vias ensemen.

...per lui non fumerò
...per lui mi cambierò
...la moto venderò
...èlui il figlio che non vuoi.
(Nek, The Best of, 2003)

Nek, il talian cun gli occhi blu, chanta en sasez be da l'amur. Ma en quel connex na sa er el betg laschar da la moto: el la vul vender per in figl che stat per nascher. Ma avant ch'il pauper Nek venda ses töf, lainsa anc savair, co che quai è vairamain cun frar e sora.

Get your motor runnin' 
Head out on the highway
Lookin'for adventure
And whatever comes our way
(Stepperiwolf, Born To Be Wild, 1968)

Easy Rider è probabel il film da töfs il pli enconuschent. Rockers, dentists e kiffers han schon chattà fettas las sias scenas. Ed Easy Rider è l'ura da naschida da la fraternisaziun tranter töf e musica, u meglier detg la musica rock. En Easy Rider ha in'entira rotscha da bands - e cunzunt quellas da rock, ch'era en quel mument la pli nova invenziun da musica - chantà imnis sin il feeling d'ir cun moto.
La pli enconuschenta è franc Steppenwolf, ed il ses Born To Be Wild anc oz il nonplusultra dals töfists in pau pli dirs.

En ils sessanta han la musica da rock ed il töf sustegnì in l'auter per bajegiar lur images da libertad e rebelliun. Bob Dylan (Gates of Eden), Iggy Pop (Motorcycle) e Eurythmics (Motorcycle Mystics) èn be ina schelta da musicists intgantads dal töf. E stars da rock van privat cun töf. Sco Billy Idol, Peter Kraus e para er Lemmy, il frontman da Motörhead. Almain mussa el quai en ses video tar Killed by Death. Tuppamain sa Lemmy gnanca ir cun töf... In auter artist, il semper sanester Udo Lindenberg, chanta er d'in töf, dentant en moda critica:

Das einzig starke an dir ist deine Moto Guzzi, aber sonst bist du ein Fuzzi!
(Udo Lindenberg, Cowboy Rider, 1974)

Suenter ils onns sessanta e setanta èn frar töf e sora musica da rock puspè ids dapli atgnas vias. Ord il rock classic è sa dà il punk ed il heavy, ed il töf ha survegnì autras fatschas che be quella da l'object da rebelliun.

Ma quanto è bello andare in giro con le ali sotto ai piedi
Se hai una Vespa Special che ti toglie i problemi...
La scuola non va - ma ho una vespa 
Una donna non ho - ma ho una vespa.
(Lunapop, 50 Special, 1999)

E cun il teeniepop da Lunapop ha il töf - u en quest cas en la varianta da la Vespa - er survegnì in laud dal chantun dal pop. E schebain che 50 Special è ina chanzun da kitsch, softa sco ina buatscha e lira da teenies mediterrans, sa chatta er en quest toc il feeling da la libertad.
Era da l'Italia vegn in toc musica che è forsa il pli bel omagi per la moto. Gianna Nannini, la lesba e dunna selvadia da Napoli chanta ses agen maletg da la moto:

L'ombra della moto azzura contro l'autostrada, 
per gli occhi biondi dei ragazzi si faceva gara.
Partiremo insieme senza limiti nel cuore...
...e con te io sarò.
(Gianna Nannini, Avventuriera, 1986)